อัด8หมื่นล้านตั้งธนาคารปล่อยกู้ในหมู่บ้าน
คลังเดินหน้าลุยตั้งสถาบันการเงินชุมทั่วประเทศ ให้ทุนเพิ่มอีก 8 หมื่นล้านบาท รองรับการแก้ไขหนี้นอกระบบรอบ 2
7 ก.พ. 2554

คลังเดินหน้าลุยตั้งสถาบันการเงินชุมทั่วประเทศ ให้ทุนเพิ่มอีก 8 หมื่นล้านบาท รองรับการแก้ไขหนี้นอกระบบรอบ 2
นายกรณ์ จาติกวณิช รมว.คลัง กล่าวว่า ได้มอบนโยบาลให้ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ยกฐานะกองทุนหมู่บ้านให้เป็นสถาบันการเงินชุมชนครอบคลุมทุกหมู่บ้าน เพื่อเป็นแหล่งเงินทุนปล่อยกู้ให้กับประชาชนในหมู่บ้านได้มีเงินทุนประกอบอาชีพหารายได้
ปัจจุบันธนาคารออมสินดูแลกองทุนหมู่บ้าน 6 หมื่นหมู่บ้าน และ ธ.ก.ส. ดูแล 2 หมื่นหมู่บ้าน โดยกองทุนจะได้รับเงินกู้ดอกเบี้ยต่ำจากธนาคารเพิ่มอีก 1 ล้านบาท ทั้ง 8 หมื่นหมู่บ้าน หากมีความต้องการ ในอัตราดอกเบี้ยประมาณ 6%ต่อปี และสามารถไปปล่อยกู้ให้กับคนในหมู่บ้านที่ต้องการเงินทุนได้ไม่เกิน 12% ต่อปี เท่ากับอัตราดอกเบี้ยที่ธนาคารปล่อยกู้แก้หนี้นอกระบบ
"ทั้ง 2 ธนาคารได้เตรียมเงินรองรับการยกกองทุนหมู่บ้านเป็นสถาบันการเงินชุมชนไว้เรียบร้อยแล้วขึ้นอยู่กับความพร้อมของกองทุนว่าจะมีความเข็มแข็งมากขนาดไหน ทั้ง 2 ธนาคาร ตั้งเป้าจะยกระดับให้ได้ 1 ใน 3 ภายในปีหน้า"นายกรณ์ กล่าว
นายกรณ์ กล่าวว่า การลงทะเบียนแก้ไขหนี้นอกระบบรอบ 2 จะมีการเปลี่ยนให้ผู้เป็นหนี้ไปลงทะเบียนรับเงินกู้กับสถาบันการเงินชุมชนได้โดยตรง ซึ่งเป็นการให้ชาวบ้านดูแลกันเองจะรู้ปัญหาดีกว่า ที่จะมาลงทะเบียนโดยตรงกับภาครัฐในรอบแรก
รมว.คลัง กล่าวว่า ค่าครองชีพของประชาชนจะเพิ่มสูงขึ้น จากปัญหาเงินเฟ้อที่มาจากราคาน้ำมันแพง ซึ่งจะเป็นปัญหาต่อเนื่องในปีนี้และปีหน้า รัฐบาลต้องดูแลปัญหา โดยธนาคารแห่งประเทศไทย (ธปท.)  ดูแลไม่เงินเฟ้อสูงโดยการขึ้นดอกเบี้ยและคลังต้องดูแลรายได้ของประชาชนให้เพียงพอกับราคาสินค้าที่แพงขึ้น
นายเลอศักดิ์ จุลเทศ ผู้อำนวยการธนาคารออมสิน กล่าวว่า ปัจจุบันธนาคารยกฐานะกองทุนหมู่บ้านเป็นสถาบันการเงินชุมชนได้ 2,739 แห่ง และปีนี้และปีหน้าตั้งเป้ายกฐานะให้ได้อีก 3 หมื่นแห่ง